Statele membre ale NATO s-au declarat joi “profund preocupate de activităţile rău intenţionate” ale Rusiei “întreprinse recent pe teritoriul Alianţei” şi care “constituie o ameninţare la adresa securităţii lor”, informează AFP, potrivit agerpres.ro.
Într-un comunicat, aliaţii denunţă “activităţile ostile ale statului (rus) care au lovit Cehia, Estonia, Germania, Letonia, Lituania, Polonia şi Regatul Unit”.
“Incidentele în cauză se înscriu în cadrul intensificării activităţilor pe care Rusia le întreprinde în tot spaţiul euroatlantic şi mai ales pe teritoriul Alianţei, făcând apel la intermediari”, se subliniază în comunicat.
“Este vorba de acte de sabotaj, acte de violenţă, de activităţi cibernetice, de perturbări electronice, de campanii de dezinformare şi de alte activităţi hibride”, precizează ei, adăugând că aceste “activităţi hibride (…) constituie o ameninţare” la adresa securităţii lor.
“Vom acţiona individual şi colectiv ca răspuns la aceste acţiuni şi vom continua să ne concertăm în mod strâns. Vom face în aşa fel încât Alianţa şi aliaţii să fie pregătiţi pentru a asigura disuasiunea şi apărarea în faţa activităţilor sau atacurilor hibride”, adaugă ei.
“Condamnăm atitudinea Rusiei şi îi cerem acesteia să respecte obligaţiile sale internaţionale, cum o fac aliaţii. Acţiunile Rusiei nu ne vor descuraja să continuăm să susţinem Ucraina”, conchid statele membre ale NATO.
La sfârşitul lui martie, Praga a dezvăluit descoperirea de către serviciile de informaţii cehe a unei reţele orchestrate de Moscova ce răspândea propagandă prorusă asupra Ucrainei via site-ul de internet Voice of Europe şi care este suspectată că a corupt europarlamentari.
În Regatul Unit, autorităţile au informat la sfârşitul lui martie că un britanic de 20 de ani fusese inculpat la Londra în virtutea legii asupra securităţii naţionale, pentru presupusă organizare de atacuri împotriva unor “companii legate de Ucraina”.
Ministrul francez delegat pentru Europa, Jean-Noel Barrot, a declarat recent că Franţa şi ale ţări europene sunt “bombardate de propaganda Rusiei” odată cu apropierea alegerilor europene, care vor avea loc între 6 şi 9 iunie în UE.
Rusia amenință Polonia, Slovacia și România, toate fiind țări NATO. Dacă avioanele Ucrainei vor decola de pe teritoriul lor, Rusia va considera că participă la război
Rusia a transmis o amenințare dură către trei țări membre NATO – Polonia, Slovacia și România, anunțând că le va considera implicate în războiul din Ucraina, de partea Ucrainei, dacă va permite avioanelor de luptă ale Ucrainei să decoleze de pe teritoriul lor.
Șeful delegației Rusiei la negocierile internaționale pentru securitatea militară și controlul armamentelor, Konstantin Gavrilov, a avertizat Polonia, Slovacia și România să nu permită avioanelor de luptă ale Ucrainei să decoleze de pe teritoriul lor. Dacă totuși acest lucru se va întâmpla, Rusia va considera că Polonia, Slovacia și România participă la “conflict” și va lua “măsuri de represalii” împotriva lor, a susținut oficialul rus.